Vágar (dōń. "Vågø", IPA: /vɔːar/) tyż inakszy mianowano "Vágoy" - ôceaniczno wyspa, wulkanicznygo pochodzynio, kero prznoleży do archipelagu Faerskich Wyspōw, kery je na Norweskim Morzu. Mo 177,16 km², skuli czygo je trzecio, jeli chodzi ô srogość, we archipelagu. Pomiyszkuje we ni 2 987 ludzi, a na jedyn km² przipado strzednio 16,9 ludzi. Geografijo. We wyspie sōm dwa nojwiynksze jeziora cołkigo archipelagu: nojwiynksze Sørvágsvatn, kere mo 3,56 km² a tyż druge pod wzglyndym wielgości Fiallavatn (1,02 km²). Do wodnygo systymu wyspy wrachowuje sie tyż moc wodnych ciekōw, kere majōm zdrzōdła we gōrach, abo wypływajōncych ze Fiallavatn, nauobkoło kerygo je nojbarzi podmokły teryn cołkigo archipelagu. Ze jeziora Sørvágsvatn ślatuje do ôceanu srogi ślatowōd Bøsdalafossur. Nojwyższy pōnkt wyspy je wiyrch gōry Árnafiall, kery mo 722 m. Zarozki potym je Eysturtindur, kere je niższe ino ô 7 m. Krōm tygo je sam 37 inkszych wyspōw. Ksztołt wyspy je podano na gowa psa, kaj fiord je ôdewrzitym pyskym, a jezioro Fiallavatn ślypiym. Transport. We Vágar je jedzine lotnisko Faerskich Wyspōw - Vágar Airport, kere wybudowali sam we czas Drugij Światowyj Wojny alijanty, kerzi wuōnczas we wyspie stacyjōnowali. Dzisiej przilatuje abo ôdlatuje ś nigo kole 170 000 ludzi na rok. Ze Vágar Airport do sie lecieć do Danije, Grynlandyje, Islandyje, Norwygije, Szkocyje, Szwecyje a Ynglandu. We połedniowyj tajli wyspy, kaj sōm głōwne ludzke zidlōngi, namiyrzajōm sie cesty, kerych cołko dugość je 24,4 km. Ze wyspy kursujōm prōmy ze Sørvágur dō Mykines, małyj wysepki, na keryj miyszko ino poranoście ludzi. Lo tych ludzi je to jedziyne połōnczyniy ze resztōm świata.